Skriftlig beretning 2016

Ved Ulla Erlandsen

Et tilbageblik på det år, der er gået med nedslag på nogle af de vigtigste begivenheder i DLF-centralt og Kredsen..

**Marts 2015**

I Dragør blev vores arbejdstidsaftale med få justeringer forlænget for de kommende to skoleår 2015 – 2016 og 2016 – 2017..

I Tårnby Kommune besluttede kommunalbestyrelsen på møde den 24. marts nye rammer for lærernes arbejdstid. Beslutningen indebar bl.a., at det blev op til skolerne selv at beslutte om, de ville fortsætte med ”stempeluret” eller overgå til et andet kalendersystem, der kan registrere arbejdstiden. Det lykkedes altså, at få politikerne til at ændre de meget rigide rammer, det var et lille skridt i den rigtige retning.

Afstemning om OK 15 resultatet: Kreds 13 afslutter afstemningen med en flot stemmeprocent på 85,4%, 72,9% stemte ja og 27,1% stemte nej til aftalen. Stemmeprocenten på landsplan var 77,3%, 70,1% stemte ja og 29,9% nej.

**April 2015**

Danmarks Lærerforening (DLF) udsendte ”Det digitale hjul”. **Det digitale arbejdstids-hjul er en guide til, hvordan man kan arbejde med de 15 punkter i arbejdstidspapiret (Bilag 1.1 nu Bilag 4), og som alle skoler kan benytte i de overvejelser/drøftelser, de hvert år skal have i forbindelse med skoleårets planlægning om arbejdstidens tilrettelæggelse mv.**

<http://www.dlf.org/politik/forhandlingsforhold/ok-15/15-punkter-om-arbejdstid_det-digitale-hjul>

|  |
| --- |
| Vi aftalte i kredsstyrelsen, at man på skolerne skal arbejde for:* at der er tydelige fælles ”aftalte” rammer, så lærerne ved, hvad der forventes af dem
* at lærerne får reduceret deres undervisning (gælder især i Tårnby, hvor lærerne skal kunne se virkningerne af den politiske beslutning fra henholdsvis november og marts).
* at lærerne har tiden til at forberede deres undervisningstimer
* at der bliver en mere retfærdig fordeling af opgaverne, så lærerne kan gennemskue og se, at de har tiden til forberedelsen, samt hvor de hensigtsmæssigt kan placere den henne.
* at lederne på skolerne forklarer, hvordan den enkelte lærer kan få opgaverne til at hænge sammen inden for den fastsatte tid.

Det er vigtigt, at vi i kredsstyrelsen hele tiden følger skolerne og tillidsrepræsentanternes (TR) så vi har et samlet overblik over den til enhver tid aktuelle situation – det gør vi på TR- og styrelsesmøderne. |

DLF afholdt strategiudviklingsseminar om arbejdstidspapiret. Der blev det drøftet, hvordan man kan arbejde med papiret på centralt og lokalt niveau.

Det er væsentligt at forholde sig til de overordnede målsætninger: Kvalitet i undervisningen, et godt arbejdsmiljø samt styrke den sociale kapital – det er de tre elementer, der er omdrejningspunktet. Det skal drøftes på skolerne, hvordan man kan nå målene.

Tårnby kommune udsendte en rapport ”Evaluering af Skolereformen 2015”

Tårnby Kommune evaluerede reelt ikke Folkeskolereformen. Man vurderede eksempelvis ikke, om skolerne når målene i FS-reformen, eller om skolerne arbejder sig hen i mod kommunens visioner for skolerne.

Generelt er det min vurdering, at det var et meget tyndt grundlag at basere konklusioner samt forslag til ændret praksis på.

I Dragør havde kommunen i henholdsvis Børn, Fritid og Kulturudvalget samt i Kommunalbestyrelsen drøftet den fremtidige ledelsesstruktur på skolerne. Der havde været mange forslag i spil, dog uden at man var nået frem til en model, der kunne skabes flertal for.

Det blev på møde i udvalget den 8. april besluttet at sende et forslag i høring, der indeholdt to modeller, en der ville kunne finansieres inden for den nuværende budgetramme, samt en model der ville medføre en udvidelse af rammen.

**Maj 2015**

Kreds 13 medfinansierede sammen med andre kredse i det storkøbenhavnske område et fælles undervisertelt i Fælledparken til 1. maj arrangementet.

I Dragør blev der udsendt høringsmateriale om ny ledelsesstruktur.

På kredsformandsmødet den 28. maj, gav Anders Bondo en redegørelse for forløbet af OK 15 forhandlingerne. KL havde i april meldt ud, at de ikke ville stå ved arbejdstidsbilagets punkt 3 om tid til forberedelsesopgaven. Det havde i forhandlingerne været afgørende for LC, at punkt 3 var med. KL havde meddelt, at de stod ved resten af arbejdstidspapiret. Uenigheden om konkret tid til forberedelsesopgaven er for nuværende på vej igennem det arbejdsretslige system.

**Juni 2015**

I Tårnby blev der den 1. juni ansat en ny skolechef, der er uddannet jurist, og som kom fra en stilling i Undervisningsministeriet.

|  |
| --- |
|  |

På Skottegårdsskolen i Tårnby havde der gennem skoleåret været problemer med samarbejdet mellem en nyansat skoleleder og lærerne. I løbet af juni måned udviklede det sig dramatisk, lærere sagde op på stribe. Da vi nærmede os skoleårets afslutning havde 25 ud af 56 lærere sagt op. Lærerne og kredsen havde gennem hele foråret haft kontakt til henholdsvis personaleafdeling og forvaltning for at få hjælp til at finde løsninger på situationen på skolen. Der blev bl.a. afholdt et møde med alle lærerne samt personale- og forvaltningschef, men desværre uden at der blev fundet en fælles løsning på problemerne. Forældrene reagerede helt forståeligt på forholdene på skolen med flere henvendelser til Tårnby Kommune, hvor de ridsede situationen op og stillede spørgsmål og krævede handling fra kommunen.

Tårnby Kommune kom endnu engang i mediernes søgelys, da forældrene til sidst tog kontakt til diverse medier i håb om, at det kunne få kommunen til at lytte.

Den 2. juli da skolerne var gået på sommerferie arrangerede forældrene i frustration over situationen en demonstration, hvor forældre og elever gik fra skolen til Tårnby Rådhus.

Helt forståeligt ønskede forældrene en velfungerende skole for deres børn.

Dragør Kommune besluttede en ny ledelsesstruktur, hvor der blev afsat ekstra ressourcer på 1.6 mio. kr. til en udvidelse af ledelseslaget på skolerne. Beslutningen blev taget på trods af, at skolebestyrelserne og de lokale MED-udvalg på skolerne i deres høringssvar havde indvendinger mod modellen.

DLF tabte ved Faglig voldgift den anlagte sag mod KL vedrørende lejrskoler. Foreningen var af den opfattelse, at når læreren kun er aflønnet med højst 14 timer pr. lejrskoledøgn, var læreren kun forpligtet til at arbejde de højst 14 timer og holde fri resten af døgnet. Dette synspunkt fik foreningen ikke medhold i, hviletidsbestemmelserne gælder åbenbart ikke for lærerne.

**August 2015**

Skoleåret blev indledt med store overskrifter i medierne, der omhandlede de problemer mange kommuner havde fået med at få besat lærerstillinger. Tårnby Kommune var en af de kommuner, der blev nævnt. I skoleåret 2014 – 15 havde 145 lærere ud af 450 på kommunens skoler sagt deres stilling op.

Lærerne søger mod de kommuner, hvor der er indgået aftaler, der giver lærerne bedre arbejdsvilkår eksempelvis mere fleksibilitet med mindre tilstedeværelse, samt et maks. undervisningstimetal der giver lærerne mulighed for at forberede og efterbehandle undervisningen.

I Dragør blev den nye ledelsesstruktur offentliggjort med en udmelding om, at den skulle træde i kraft pr. 1. januar 2016.

Alle lederne på skolerne blev fuldstændig meningsløst ”kastet op i luften” og placeret på andre skoler, hvilket affødte frustrationer og kraftig kritik fra både lærere og forældre.

Konstruktionen affødte flere spørgsmål end svar.

Forligskredsen omkring folkeskolereformen var indkaldt til møde på baggrund af den kritik, der er af skoledagens længde, kvaliteten i den understøttende undervisning, lektiecafeer og faglig fordybelse.

Mødet blev afsluttet ved, at Forligskredsen udsendte et såkaldt hyrdebrev til kommunerne. I brevet blev der redegjort for intentionerne bag folkeskolereformen, der blev i brevet desuden gjort opmærksom på den store fleksibilitet, der ligger i loven, bl.a. om hvordan man kan konvertere den understøttende undervisning til tolærerordninger.

Undervisningsministeren udtalte efter mødet: "Vi skal minde kommunerne om, at der ligger nogle meget liberale og fleksible regler i folkeskoleloven, der giver fuld frihed til, at kommunerne kan organisere sig på forskellige måder. Det er et ansvar, vi har en forventning om, at kommunerne påtager sig og lokalt får løst de problemer, der måtte være".

**September 2015**

Beslutningen om den nye ledelsesstruktur på skolerne i Dragør kom i de kommende måneder til at fylde meget både på skolerne og debatten i de lokale medier.

Direktøren for området samt skolechefen måtte ud til møder på skolerne samt til borgermøder for at forklare og ikke mindst forsvare beslutningen. Det betød dog ikke, at der blev skabt større forståelse for, at kommunalbestyrelsen fuldstændig havde tilsidesat de høringssvar, der var indkommet til forslaget.

Alle de indvendinger, der havde været, kom også til at fylde på de møder. Lærere, kredsen, forældre og skolebestyrelserne reagerede, men beslutningen blev fastholdt.

I et indlæg i Dragør Nyt gjorde jeg opmærksom på, at både skolebestyrelserne og lærerne havde opfattet hele processen som udemokratisk og en ”top-down” styring. Jeg problematiserede, at man har valgt at udpege SFO lederne til ledere af indskolingen. Pædagoger kan ikke undervise i folkeskolen og kan dermed heller ikke vejlede og rådgive lærerne i undervisningen. Man valgte desuden at udpege inklusionsvejlederne til didaktiske ledere. Lærerne på skolerne har brug for inklusionsvejlederne, lærerne oplever, at de er pressede netop på inklusionsopgaven. Derudover binder man med en særbevilling mange ressourcer i ledelse og set i lyset af, at kommunerne med omprioriteringsbidraget givet skal ud og finde besparelser på skoleområdet, kan jeg godt være bekymret for, hvor de penge skal tages fra på skolebudgettet i 2016 og de kommende budgetår.

DLF afholdt kongres den 8. – 10. september. I har kunnet læse om kongressen i Folkeskolen og på foreningens hjemmeside.

DLF sendte sag om tidsangivelse af forberedelsestid til Arbejdsretten. Sagen skal behandles som brud på Overenskomsten., Bilag 1.1. (nu bilag 4). Sagen vedrører pkt. 3 i bilaget

”I drøftelserne af opgaveoversigten, Underbilag 2.1.§ 5 stk. 1 og stk. 2, indgår en drøftelse af det forventede tidsforbrug til forberedelsen og de øvrige opgaver. Opgaveoversigterne skal være udtryk for retfærdighed og udarbejdet ud fra forståelige, gennemskuelige og saglige kriterier.”

Kreds 13 havde medlemskursus den 19. – 20. september på Frederiksdal. Stor succes, velbesøgt, gode oplægsholdere med god debat samt dejlig sejltur på Furesøen i fantastisk flot vejr.

**Oktober 2015**

**DLF** havde besluttet, at iværksætte en fælles indsats på opfølgningen af arbejdstidspapiret (Bilag 4) med medlemsmøder på alle skoler i uge 45 og 46. Processen blev igangsat med kredsformandsmøde samt regionale møder for tillids- og arbejdsmiljørepræsentanter. Kredsene skulle efterfølgende holde henholdsvis et igangsætnings- og opfølgningsmøde med samme deltagerkreds.

Der skulle bl.a. følges op på de tre overordnede mål i bilaget:

* Kvalitet i undervisningen
* Godt arbejdsmiljø
* Styrket social kapital

Målet med møderne er, at det meget gerne skal medvirke til at skabe konkrete forbedringer for lærerne. Derfor skulle skolerne bl.a. drøfte, hvilke af de 15 punkter i Bilag 4, som lærerne fremadrettet sammen med skoleledelsen skal arbejde på at få opfyldt.

Derudover skulle tillids- og arbejdsmiljørepræsentanter udfylde et spørgeskema, som blev sendt til foreningen. Foreningen har herefter foretaget en systematisk opsamling fra møderne, som foreningen vil benytte i det videre arbejde for at skabe bedre arbejdsvilkår for lærerne.

Der er blevet afholdt møder på skolerne i Tårnby. I Dragør har de en arbejdstidsaftale, det ville derfor ikke give mening at holde møder på skolerne om bilaget.

**November 2015**

Kreds 13 og TKL afholdt den 6. november et fælles arrangement med stand up showet ”En større ja hat, tak” og fri bar. Det var en vellykket og sjov aften med ca. 150 deltagere, som vi gerne gentager en anden gang.

Der blev afholdt valg til Hovedstyrelsen. I vores område blev følgende valgt: Anders Liltorp, formand for Rødovre Lærerforening, Morten Refskov, formand for Ballerup Lærerforening, Jeannette Sjøberg, næstformand, Ballerup Lærerforening, Lars Sørensen, næstformand, København Lærerforening og Kjell Nielsson, bestyrelsesmedlem samme sted.

Fra Dragør hørte vi i kredsen om flere og flere lærere, der føler sig voldsomt pressede af inklusionsopgaven, og som oplever, at de ikke kan få den støtte og vejledning, de har behov for. I Dragør har de opnået målet med, at 95 % af eleverne skal være inkluderet i normalundervisningen, men når der samtidig er høje klassekvotienter og manglende ekstra hænder, går det ud over de øvrige elever, og lærerne kan opleve, at de nærmest er magtesløse.

Jeg har tidligere rost Dragør Kommune, fordi de afsatte ressourcer til inklusionsvejledere og på den måde signalerede, at de var opmærksomme på og ville støtte op om lærerne, og at det var et område, der kræver særlig opmærksomhed. Set i det lys, er det ekstra bekymrende, at inklusionsvejlederne nu er ansat som didaktiske ledere og åbenbart skal sprede sig på flere opgaver. Det gavner hverken lærerne, der står med udfordringerne, de elever der skal inkluderes eller de øvrige elever i klasserne.

**December 2015**

I Tårnby havde kredsen i samarbejde med personaleafdelingen og skoleforvaltningen i november igangsat en undersøgelse af ”Den Sociale Kapital”. Kommunen havde lovet, at der skulle foretages en opfølgning på trivselsundersøgelsen fra året før, men af økonomiske årssager, ville de gerne have skubbet undersøgelsen til foråret 2016.

Jeg foreslog, at vi i samarbejde kunne foretage en undersøgelse af ”Den Sociale Kapital”, da vi med den ville kunne sammenligne resultater fra 2012, 2014 og 2015. Jeg tilbød også, at kredsen via DLF kunne stille et gratis it-baseret system til rådighed til undersøgelsen.

Det var vores næstformand, der stod for den tekniske del af undersøgelsen samt sammenskrivningen af resultaterne.

I kredsen havde vi en klar forventning om, at kommune og kreds efterfølgende i fællesskab skulle følge op på undersøgelsen. Hvorefter arbejdsmiljøgrupperne på skolerne skulle arbejde videre med de lokale resultater.

Vi sendte alle resultaterne til forvaltningen og bad om et møde, hvor vi kunne drøfte resultaterne, hvorefter vi fik den besked, at forvaltningen på skoleledermøde ville aftale det videre forløb med opfølgningen. Der var absolut ikke noget ønske om videre samarbejde om den undersøgelse.

Tårnby igen: Økonomiudvalget skulle på møde den 16. december evaluere om beslutningen om lærernes arbejdsvilkår, der blev truffet i marts, som det var hensigten, sikrede en mere hensigtsmæssig fordeling blandt lærerne af den fagopdelte undervisning.

Forvaltningen havde udarbejdet en indstilling baseret på tre lærere fra hver skole, der læste det højeste antal fagopdelte undervisningstimer. I indstillingen var det anført, at de lærere, der har det højeste undervisningstimetal, som hovedregel ikke har andre opgaver end den fagopdelte undervisning.

Det var desuden anført at: ”Det vil være vanskeligt at komme tættere på den politiske beslutning om en mere ligelig fordeling af den fagopdelte undervisning. Det vil kræve, at der ses bort fra arbejdspladsen og elevernes behov, lærernes individuelle kompetencer, varetagelse af øvrige opgaver, og lærernes ønsker til egen arbejdssituation.”

Der blev derudover henvist til, at Kredsen havde udarbejdet en opgørelse af lærernes samlede undervisningstid. Den opgørelse havde jeg efter opfordring sendt til forvaltningschefen.

I indstillingen står der, at forvaltningen ikke kan genkende kredsens tal.

Det skal her anføres, at kredsens opgørelse af tallene er baseret på samtlige skolers opgaveoversigter, samt at der i opgørelsen er en sammenligning med det samme talmateriale fra skoleåret 2014 – 15.

Jeg havde inden økonomiudvalgsmødet sendt kredsens opgørelse til en række politikere med kommentarer til forvaltningens indstilling.

Økonomiudvalget besluttede at følge forvaltningens indstilling.

Beslutningen er efter min opfattelse taget på et yderst tyndt grundlag og kommentarerne i indstillingen om, at lærere, der underviser mange timer, ikke har andre opgaver er heller ikke korrekt.

**Januar 2016**

I Dragør skulle den tidligere skoleleder fra Dragør Skole være påbegyndt i stillingen som skoleleder på Store Magleby Skole. Ifølge den officielle udmelding valgte den pågældende skoleleder at sige sin stilling op. Begge skoler i Dragør skal nu have ansat nye skoleledere. Alle afdelingsledere er ansat eller udpeget og er påbegyndt deres arbejde.

DLF udsendte resultaterne af en TR-undersøgelse om organisering og indhold af lektiehjælp og faglig fordybelse. Undersøgelsen var besvaret t af foreningens TR på folkeskolerne.

De landsdækkende resultater viste, at kvaliteten i lektiehjælpen og den faglige fordybelse mange steder ikke har den store kvalitet. En dybere analyse viste, at de skoler der lader den faglige fordybelse indgå som en integreret del af de fag-faglige timer i højere grad understøtter elevernes faglige niveau, og det løfter særlig de svage elever.

I resultaterne for vores lokale område kunne vi aflæse, at der i Tårnby ikke er den helt store tilfredshed eller enighed om kvaliteten, hvorimod der var større tilfredshed i Dragør.

DLF foretog i starten af januar en spørgeskemaundersøgelse af lærermangelen og rekrutteringsproblemer i kommunerne, ikke overraskende viste resultaterne, at der er en klar sammenhæng mellem lokalaftaler og muligheden for at kunne rekruttere lærere.

Skoledagenes længde har gennem efteråret været et hot debatemne i medierne.

Det var især tolkningen af det såkaldte hyrdebrev, som forligskredsen omkring folkeskolen havde udsendt i august, der har været genstand for debat. Undervisningsministeren havde bl.a. udtalt, at den understøttende undervisning kan klares med en time om ugen, hvis man konverterer timerne til tolærerordninger. Muligheden er præciseret i § 16 b, hvor det fremgår at kommunalbestyrelserne kan fravige reglerne om undervisningstidens længde.

Undervisningsministeriet udsendte den 13. januar et brev til kommunalbestyrelserne, hvor det igen blev præciseret, at kommunalbestyrelserne selv kan godkende hver enkelt ansøgning, men også træffe beslutning om at delegere denne kompetence til forvaltningen eller til den enkelte skole.

I Tårnby besluttede Børne- og skoleudvalget på deres sidste møde inden jul, at skoleledelsen/skolebestyrelsen kan ansøge om fravigelse af § 16 b, det skal dog ske inden for den eksisterende ressource og økonomiske ramme. Ansøgningerne skal godkendes af Børne- og skoleudvalget.

I Dragør har Børne-, Fritids- og Kulturudvalget på to møder i henholdsvis oktober og i januar behandlet forslag om konvertering af den understøttende undervisning dog uden at nå til enighed om, hvorvidt det skal være en mulighed på skolerne. På møde den 13. januar besluttede et flertal med henvisning til oplysninger fra skolerne om, at det er tilfredshed hos ledelse, medarbejdere og skolebestyrelser med rammerne for den understøttende undervisning, samt at evt. drøftelser om at ændre rammerne kan blive genoptaget, hvis der kommer anmodninger fra skolerne.

Økonomiudvalget i Tårnby har truffet en principbeslutning med baggrund i et politisk ønske om en ændret organisering af opgaverne på Pædagogisk udviklingscentral (PUC).

Principbeslutningen er for nuværende i høring. Det fremgår af høringsmaterialet, at man ønsker en opdeling af opgaverne i henholdsvis en central enhed, der skal placeres på rådhuset under forvaltningschefen, og en decentral enhed der skal placeres på skolerne og biblioteket.

Omorganiseringen vil medføre en besparelse på 3 årsværk, der skal tilfalde udvalgsområdet.

**Februar 2016**

Kredsstyrelsen var på kursus den 3. – 4. februar.

Programmet indeholdt bl.a.:

Tårnby: Status på arbejdet med arbejdstidspapiret, Bilag 4, herunder en opfølgning af medlemsmøderne i november 2015.

Dragør: Status på den aktuelle situation på skolerne.

Vi havde desuden drøftelser og inspirationsrunder om, hvad der virker, gode ideer der kan deles med de andre skoler, hvordan kan vi medvirke til at forbedre lærernes arbejdsvilkår, hvad kan kredsen bidrage med, hvad kan lærerne i fællesskab gøre. Hvordan kan vi styrke fællesskabet, og hvordan kommer vi videre?

Temaerne indgår i det videre arbejde i kredsen og på generalforsamlingen.

Vi havde derudover et oplæg af Jeanette Sjøberg om Hovedstyrelsens arbejde, samt et oplæg af konsulent fra DLF om MED.

Beretningen er afsluttet den 17. februar 2016.